દિલ્હી હાઇકોર્ટમાં મેરિટલ રેપની સુનવણી દરમિયાન અરજીકર્તાના વકીલે કહ્યું કે, લગ્ન બાદ પતિને પત્નીનો બળાત્કાર કરવાનો અધિકાર નથી મળી જતો. એક પરણિત મહિલાનો પોતાના શરીર પર એટલો જ અધિકાર હોય છે, જેટલો લગ્ન પહેલાં હતો. બુધવારે આ દલીલમાં વકીલ કૉલિન ગોંઝાલ્વિસે કહ્યું હતું કે, લગ્નનો અર્થ એ નથી કે, પતિની માંગણી પર તેને શારીરિક સંબંધનો હક મળી જાય. લગ્ન પ્રથાને એના લાયસન્સ તરીકે ન જોવી જોઇએ. મુખ્ય ન્યાયાધીશ ગીતા મિત્તલ તથા ન્યાયમૂર્તિ સી.હરિ શંકરની બેંચે એનજીઓ મેન વેલફેરને પણ પોતાની દલીલ રજૂ કરવાની રજા આપી હતી. અદાલત આઇપીસીની કલમ 375(બળાત્કારનો ગુનો) પર સુનવણી કરી રહી છે. દાખલ અરજીમાં મેરિટલ રેપને ગેરબંધારણીય ગણાવવાની વાત કહેવામાં આવી છે. આજે અનેક પરણિત મહિલાઓનું તેમના પતિ દ્વારા યૌન શોષણ કરવામાં આવે છે, એ તથ્યને ધ્યાનમાં રાખતા આ અરજીઓ દાખલ કરવામાં આવી છે.